## Pravilnik o doprinosima za obvezna osiguranja

### NN 158/2002 (30.12.2002.), Pravilnik o doprinosima za obvezna osiguranja

# MINISTARSTVO FINANCIJA

2567

Na
temelju članka 96. stavak 1. Zakona o doprinosima za obvezna osiguranja
(»Narodne novine«, broj 147/02) ministar financija donosi

## PRAVILNIK

### O DOPRINOSIMA ZA OBVEZNA OSIGURANJA

I.
OPĆE ODREDBE

Članak
1.

Ovim se
Pravilnikom uređuju način izbora više osnovice za obračun doprinosa, plaćanje
doprinosa trajnim nalogom te druga pitanja vezana uz provedbu Zakona o
doprinosima za obvezna osiguranja (u nastavku teksta: Zakon).

II.
IZBOR VIŠE OSNOVICE ZA OBRAČUN DOPRINOSA

Članak
2.

Obveznik
doprinosa kojemu je mjesečna osnovica za obra­čun doprinosa propisana odredbama
članaka 11., 12., 13., 14.2., 15., 16., 17., 18. i 20. Zakona može, za obračun
obveznih doprinosa, izabrati mjesečnu osnovicu čiji je iznos viši od iznosa
propisanog tim člancima.

Članak 3.

Obveznik doprinosa koji sam za sebe plaća doprinose a
za obračun doprinosa propisana mu je najniža mjesečna osnovica može, za obračun
obveznih doprinosa, izabrati osnovicu čiji je iznos viši od iznosa najniže
mjesečne osnovice.

Članak 4.

(1) Osiguranik – stalni sezonski radnik može, za obračun
doprinosa za produženo mirovinsko osiguranje, izabrati mjesečnu osnovicu čiji
je iznos viši od osnovice propisane člankom 6. Zakona.

(2) U slučaju iz stavka 1. ovoga članka, obveznik
doprinosa i obveznik plaćanja doprinosa na razliku između mjesečne osnovice
propisane člankom 6. Zakona i izabrane više mjesečne osnovice je osiguranik –
stalni sezonski radnik.

(3) Iznosi doprinosa prema razlici mjesečne osnovice
iz stav­ka 2. ovoga članka obračunavaju se prema stopama iz članka 31. Zakona a
utvrđuju se rješenjem sukladno članku 70. Zakona.

Članak 5.

(1) Osiguranik – samostalni umjetnik iz članka 5.
Zakona o pravima samostalnih umjetnika i poticanju kulturnog i umjetnič­kog
stvaralaštva može, za obračun obveznih doprinosa, izabrati mjesečnu osnovicu čiji
je iznos viši od najniže mjesečne osnovice.

(2) U slučaju iz stavka 1. ovoga članka, obveznik
doprinosa i obveznik plaćanja doprinosa na razliku između najniže mjesečne osnovice
i izabrane više mjesečne osnovice je osiguranik – samostalni umjetnik.

(3) Iznosi doprinosa prema razlici mjesečne osnovice
iz stav­ka 2. ovoga članka obračunavaju se prema stopama iz članka 51. Zakona a
utvrđuju se rješenjem sukladno članku 70. Zakona.

Članak 6.

Izabrana viša osnovica iz članka 27. stavak 1. Zakona
umnožak je iznosa prosječne plaće i koeficijenata od 1,0 do 6,0 - po izboru
osiguranika.

Članak 7.

(1) Zahtjev za izbor više osnovice podnosi se
Poreznoj upravi.

 (2) Obveza
obračunavanja doprinosa na izabranu višu osnovicu nastaje od prvoga dana sljedećeg
mjeseca nakon podnošenja zahtjeva, a prestaje posljednjeg dana mjeseca u kojem
je podnesen zahtjev za prestanak obračunavanja doprinosa prema višoj osnovici.

III.
TRAJNI NALOG ZA PLAĆANJE DOPRINOSA

Članak
8.

Obveznik
plaćanja doprinosa može banci, koja vodi njegov račun, izdati trajni nalog za
prijenos sredstava na teret njegova računa određenog za izvršenje naloga za plaćanje
zakonskih obveza i javnih prihoda, a u korist uplatnih računa za plaćanje
obveznih doprinosa.

Članak
9.

Trajni
nalog se daje u pisanom obliku potpisanom i ovjerenom od strane ovlaštene osobe
obveznika plaćanja doprinosa, a po jedan primjerak se dostavlja ispostavi
Porezne uprave nadležne prema sjedištu obveznika i Središnjem registru
osiguranika (u nastavku teksta REGOS).

Članak
10.

Banka
koja je od obveznika plaćanja doprinosa zaprimila trajni nalog za prijenos
sredstava postupa po nalogu nakon što od Porezne uprave i/ili od REGOS-a
zaprimi podatke o vrsti i o iznosima obveznih doprinosa.

IV.
DRUGA PITANJA

IV.1.
Osnovica za obračun doprinosa

Članak 11.

(1) Pri utvrđivanju mjesečne osnovice za obračun
doprinosa prema članku 5. stavak 2. Zakona, iznos ukupne mjesečne plaće svih
zaposlenih umanjuje se za iznos plaće prema kojoj ne postoji obveza obračuna i
plaćanja doprinosa na osnovicu sukladno član­ku 62. stavku 1. i 2. Zakona i za
iznos plaća radnika koji rade ne­puno radno vrijeme ako im je plaća niža od
najniže mjesečne osnovice.

(2) Mjesečna osnovica za obračun doprinosa prema članku
5. stavak 2. za radnika koji radi nepuno radno vrijeme a plaća mu je niža od
najniže mjesečne osnovice, utvrđuje se odvojeno od utvrđivanja osnovice ostalih
zaposlenih pri čemu se postupa na način propisan člankom 14. ovoga Pravilnika.

(3) Odredba stavka 1. ovoga članka primjenjuje se i
pri utvr­đi­vanju mjesečne osnovice za obračun doprinosa prema članku 8. stavak
2. Zakona.

Članak 12.

(1) Osiguranik koji ostvaruje primitke od druge
samostalne djelatnosti a na vlastiti zahtjev, dohodak od ove djelatnosti utvr­đuje
na temelju poslovnih knjiga, prema propisima o porezu na dohodak, obveznik je
doprinosa i plaćanja doprinosa na osnovicu prema članku 11. Zakona.

(2) U slučaju iz stavka 1. ovoga članka iznosi
doprinosa obračunavaju se prema stopama doprinosa iz članka 35. Zakona, a utvrđuju
se rješenjem sukladno članku 70. Zakona.

Članak 13.

 U slučaju
radnika koji radi nepuno radno vrijeme i ima samo jednoga poslodavca, poslodavac
utvrđuje osnovicu za obračun doprinosa za mirovinsko osiguranje prema članku
26. stavak 2. Zakona, a osnovica za obračun doprinosa za zdravstveno osiguranje
ne može biti niža od mjesečne osnovice.

Članak 14.

(1) U slučaju radnika koji radi nepuno radno vrijeme
i ima više poslodavaca, poslodavac kojemu je radnik predao obrazac Porezna
kartica (PK) dužan je pri utvrđivanju osnovice uzeti u obzir podatak o radnom
vremenu ugovorenom s drugim poslo­dav­cem i plaći koju radnik prima od drugog
poslodavca, te kada ukupna plaća kod oba poslodavca prelazi iznos najniže mjeseče
osnovice, svaki od poslodavaca obračunava doprinose prema plaći koju isplaćuje
tom radniku.

(2) U
slučaju kada je ukupna plaća kod oba poslodavca niža od najniže mjesečne
osnovce svaki poslodavac utvrđuje osnovicu za obračun doprinosa za mirovinsko
osiguranje prema članku 26. stavak 2. Zakona, a iznos osnovice za obračun
doprinosa za zd­rav­stveno osiguranje razmjeran je satima rada kod pojedinog
poslodavca i iznosu najniže mjesečne osnovice ali ukupan iznos osnovice ne može
biti niži od najniže mjesečne osnovice.

Članak 15.

Kod utvrđivanja osnovice za obračun doprinosa prema članku
9. Zakona osnovica za obračun doprinosa iz osnovice i doprinosa na osnovicu
ista je.

Članak 16.

(1) Kada Ministarstvo hrvatskih branitelja iz
Domovinskog rata isplaćuje naknadu plaće osobi koja pruža njegu i pomoć HRVI iz
Domovinskog rata I. skupine, u skladu s odredbom članka 28. Zakona o pravima
hrvatskih branitelja iz Domovinskog rata (»Narodne novine«, broj 94/01)
doprinosi se obračunavaju po stopama propisanim člancima 29. i 30. Zakona.

(2) Obveznik doprinosa iz osnovice prema stavku 1.
ovoga članka je osiguranik, a obveznik doprinosa na osnovici te obveznik obračunavanja
i plaćanja doprinosa Ministarstvo hrvatskih branitelja iz Domovinskog rata.

(3) Obveznik obračunavanja iz stavka 2. ovoga članka
dužan je o iznosu obračunanih doprinosa izvijestiti Poreznu upravu i REGOS
prema članku 78. Zakona.

IV.2.
Povrat doprinosa plaćenog iz osnovice čiji iznos prelazi iznos najviše godišnje
osnovice

Članak
17.

(1)
Obveznik doprinosa iz članka 77. stavak 1. Zakona može podnijeti pismeni
zahtjev ispostavi Porezne uprave prema svojem prebivalištu za povrat doprinosa
za mirovinsko osiguranje na temelju generacijske solidarnosti plaćenih iz
osnovice koja prelazi iznos najviše godišnje osnovice.

(2)
Pravo na povrat doprinosa utvrđuje rješenjem Porezna uprava o čemu se obavještava
REGOS prema odredbama Pravilnika o obrascu RS.

IV.3.
Početak, prestanak i mirovanje obveze plaćanja doprinosa

Članak
18.

(1)
Podatke o početku i prestanku te o promjenama tijekom osiguranja osiguranika
koji je sam za sebe obvezan platiti doprinose Hrvatski zavod za mirovinsko
osiguranje dostavlja Poreznoj upravi.

(2)
Podatke o početku i prestanku mirovanja obveze prema članku 64. stavak 1.
Zakona Hrvatski zavod za zdravstveno osiguranje dostavlja Poreznoj upravi.

Članak
19.

(1)
Podatke o početku i prestanku svojstva poslodavca Hr­vats­ki zavod za
mirovinsko osiguranje dostavlja Poreznoj upravi.

(2) Početkom
svojstva poslodavca smatra se zasnivanje radnog odnosa pravne ili fizičke osobe
s prvim radnikom, a prestanak svojstva raskidom radnog odnosa sa zadnjim
zaposlenim rad­nikom.

Čanak 20.

Hrvatski zavod za zdravstveno osiguranje dostavlja
rješenje o osnovici i iznosu doprinosa sukladno članku 83. stavak 2. Zakona
Poreznoj upravi i REGOS-u.

Članak 21.

Porezna uprava dostavlja podatke REGOS-u, Hrvatskom
zavodu za mirovinsko osiguranje i Hrvatskom zavodu za zdravstveno osiguranje o
iznosu osnovice, početku obveze, o iznosu mjesečne obveze i o svakoj uplati
doprinosa po osiguraniku kojemu se obveze utvrđuju rješenjem i o svakoj
promjeni podataka utvrđenih rješenjem.

IV.4.
Izvješćivanje

Članak 22.

Obveznik obračunavanja doprinosa izvješćuje Poreznu
upravu po obvezniku plaćanja doprinosa na način i u rokovima propisanim
Pravilnikom o porezu na dohodak, a REGOS na način i u rokovima propisanim
Pravilnikom o Obrascu RS.

V.
PRIJELAZNE I ZAVRŠNE ODREDBE

Članak 23.

Obvezni doprinosi u skladu s člankom 87. stavak 2.
Zakona, obračunavaju se i dospijevaju na naplatu prema osnovicama koje se
odnose na razdoblje do zaključno 31. prosinca 2002. i to kada je osnovica plaća
i/ili osnovica za obračun doprinosa izaslanog radnika i/ili osnovica propisana
u mjesečnom iznosu za ostale osiguranike.

Članak 24.

(1) Hrvatski zavod za mirovinsko osiguranje i
Hrvatski zavod za zdravstveno osiguranje dužni su sređene podatke o saldima
doprinosa, sukladno odredbi članka 94. stavku 2. i 3. Zakona, predati Poreznoj
upravi prema šiframa uplatnih računa doprinosa i na način da se odvojeno iskaže
iznos duga – glavnice a posebno obračunanih kamata prema dugu na dan 31. siječnja
2003.

(2) Svaka promjena u odnosu na preuzeti saldo koja
utječe na povećanje ili umanjenje obveze (glavnice i obračunanih kamata)
pojedinog obveznika doprinosa ostaje u nadležnosti zavoda od kojega je saldo
zaprimljen, a o promjeni se sastavlja pisani dokument.

Članak 25.

Ovaj Pravilnik stupa na snagu danom objave u
»Narodnim novinama« a primjenjuje se od 1. siječnja 2003.

Klasa: 411-01/02-01/19
Urbroj: 513-07/02-2
Zagreb, 27. prosinca 2002.

Ministar
**dr.  Mato Crkvenac**, v. r.

Pravilnik, NN 158/2002-2567